Pulitzer-joernaliste se appèl teen oplegging verwerp | Netwerk24
Die twee joernaliste van Reuters wat in Mianmar tot sewe jaar tronkstraf gevonnis is, se appèl is van die hand gewys. Hulle het volgens die hoogste hof in die land die wet op amptelike geheime oortree.
Sonder om redes te gee, het regter Soe Niang die appèl verwerp.
Kyaw Soe Oo (voor) en Wa Lone (agter) word deur polisie by die hof in Yangon uitgelei. Foto: Reuters
Die joernaliste, Kiaw Soe Oo en Wa Lone, is al 16 maande lank in die tronk nadat hulle in hegtenis geneem is terwyl hulle ondersoek gedoen het na die moord op tien Rohingia-Moslem-mans en -seuns.
Hul beriggewing het verlede week die Pulitzer-prys vir internasionale verslaggewing gekry.
Gail Gove, die twee se regsverteenwoordiger, het aangevoer hulle is deur die polisie vals beskuldig omdat hulle hul eerlike verslaggewing wou stilmaak.
Die Mianmese regering wou nie kommentaar lewer nie.
Knut Ostby, die Verenigde Nasies (VN) se verteenwoordiger in Mianmar, sê die VN sal voortgaan om te vra vir respek vir die vryheid van die pers en menseregte.
"Wa en Kiaw behoort toegelaat te word om na hul familie en werk terug te gaan."
Shawn Crispin, verteenwoordiger van die komitee om joernaliste in Suidoos-Asië te beskerm, sê Mianmar het "onafhanklike joernalistiek gekriminaliseer".
Die ondersoek waaraan die twee joernaliste gewerk het toe hulle in hegtenis geneem is, het die veiligheidsmagte van Mianmar se deelname aan moord, brandstigting en plundery aan die lig gebring. Dit is deur kollegas voltooi en in 2018 gepubliseer. Dit is verlede week met die Pulizer-prys bekroon – die hoogste internasionale eer vir joernaliste.
VN-ondersoekers sê topamptenare in die weermag moet vervolg word vir misdade teen die mensdom en volksmoord weens hul sterk ingryping teen die Rohingya-Moslems ná militante aanvalle in die weste van die land. – Reuters